<classify> WAKATI Rais John Magufuli akimteua Mhadhiri wa Chuo Kikuu cha Ardhi ARU, Dk Arnold Kihaule kuwa Mkurugenzi Mkuu wa Mamlaka ya Vitambulisho vya Taifa NIDA, mteule huyo mpya amebainisha vipaumbele vyake katika utendaji wake, ikiwemo kufanya kazi kwa weledi na uadilifu.Akizungumza na gazeti hili kwa njia ya simu jana, Dk Kihaule alimshukuru Rais Magufuli kwa kumuamini na kumteua kuongoza taasisi hiyo nyeti, na kuahidi kuwa atafanya kazi kwa bidii kutimiza malengo ya taasisi hiyo na kamwe hatamwangusha Rais. Dk Kihaule alikuwa Mkurugenzi wa Mipango na Maendeleo Chuo Kikuu cha Ardhi hadi alipoteuliwa jana kushika wadhifa huo mpya. Alisema anatambua kuwa taasisi hiyo ni muhimu na ina mchango mkubwa kwa taifa katika nyanja zote hivyo atashirikiana na wafanyakazi wenzake katika kuhakikisha anatimiza malengo mahususi ya taasisi hiyo. Nafahamu kuwa mbele yangu kuna changamoto kubwa kwa sababu ya umuhimu wa vitambulisho vya taifa nchini. H ivi vinaweza kutumika hata mtu kuchukulia mkopo na mambo mengine muhimu. Alisema kutokana na umuhimu wa vitambulisho hivyo ni wazi kuwa ni lazima kila Mtanzania apate Kitambulisho chake cha Taifa kama zilivyo nchi nyingine duniani ikiwemo Kenya ambayo wananchi wake wote wana vitambulisho vya Taifa.Akizungumzia changamoto ya nafasi hiyo kutumikiwa na wateule wake watatu ndani ya muda mfupi, aliahidi kuwa kwa upande wake atafanya kazi kwa uadilifu na ubunifu ili kufikia malengo ya taasisi hiyo. Jana kupitia taarifa iliyotolewa kwa vyombo vya habari, Dk Kihaule aliteuliwa rasmi na Rais Magufuli kuwa Mkurugenzi Mkuu mpya wa NIDA akichukua nafasi hiyo kutoka kwa Andrew Massawe aliyekuwa anakaimu.Uteuzi wake unafanya nafasi hiyo hadi sasa kuwa imeshashikiliwa na watu wanne ndani ya miaka mitatu chini ya uongozi wa Rais Magufuli, akiwemo Massawe aliyechukua nafasi hiyo kutoka kwa Dk Modestus Kipilimba ambaye naye alichukua nafasi hiyo kutoka kwa Dickson Maimu.Dk Kipilimba aliachia nafasi hiyo baada ya kuteuliwa kuwa Mkurugenzi Mkuu wa Usalama wa Taifa. Maimu aliachia nafasi hiyo baada ya Rais Magufuli kutengua uteuzi wake kupisha uchunguzi na ukaguzi wa matumizi ya Sh bilioni 179.9 katika ununuzi wa vifaa na mchakato mzima wa utoaji wa vitambulisho hivyo kwa wananchi.  <topic>: KITAIFA 